भारत ने 18वें एशियाई खेलों के 12वें दिन गुरुवार को महिलाओं की 4x400 मीटर रिले स्पर्धा का स्वर्ण पदक अपने नाम किया। वहीं पुरुषों की 4x400 मीटर रिले में भारत को रजत पदक से संतोष करना पड़ा। हिमा दास, पूवम्मा राजू, सरिताबेन गायकवाड़ और विसमाया वेलुवाकोरोथ की जोड़ी ने 3:28:72 मिनट का समय निकाल भारत की झोली में स्वर्ण पदक डाला। इस स्पर्धा का रजत बहरीन और कांस्य वियतनाम ने जीता। बहरीन की टीम ने 3:30:62 सेकेंड का समय निकाला तो वहीं वियतनाम की टीम ने 3:33:23 मिनट का समय निकाल तीसरा स्थान हासिल किया।